《感秋和张文潜 其三》
宋代·徐积

秋风一何惨，物形随以变。秋风如无情，虫鸟声俱怨。

我无外物如，但有屋中燕。翩翩势将去，盼盼如有恋。

此物虽至微，其旧殆可念。而况西郭交，年将屈五指。

南城文字閒，东皋松竹里。气类亦相合，老少两忘齿。

昔居吾舍傍，今在河之涘。船头缆将解，船上桅将起。

留君恨不早，此役定难止。如何舍我去，处我复何以。

君看淮泗閒，一派良可喜。从来病浊污，而今稍清泚。

人方涉其流，冠缨殆可洗。此行君乐否，一千五百里。

未见洛阳山，先见洛阳水。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。